Gary Leonard Oldman (gebore op 21 Maart 1958) is ’n Britse akteur, rolprentmaker, musikant en skrywer. Hy is bekend vir sy "groot" toneelspelstyl en is een van die mees gevierde akteurs van sy generasie, met ’n veelsydige loopbaan wat die teater, rolprente en televisie insluit. Oldman het in 1979 op die verhoog begin toneelspeel en het sy eerste rolprentrol in 1983 in Meantime gekry. Hy het steeds in teaters verskyn, in onder meer The Massacre at Paris (1980), Entertaining Mr Sloane (1983), Saved (1983), Women Beware Women (1986) en Hamlet (1987). Ná sy uitbeelding van Sid Vicious en Joe Orton in onderskeidelik die biografiese rolprente Sid and Nancy (1986) en Prick Up Your Ears (1987), het die bekroonde resensent Roger Ebert hom "die beste jong Britse akteur" genoem. Vir laasgenoemde rol het Oldman sy eerste Bafta-benoeming gekry. Rolle in The Firm (1989) en Rosencrantz & Guildenstern Are Dead (1990) het hom verder gevestig as ’n briljante akteur.